Maurizio Crozza

**Maurizio Crozza** (Zena, 5 de dexembre do 1959, in ligure *Mauriçio Cròssa*) o l'é un comediante, imitatô, presentatô de televixon e attô italian. 

O l'à fæto o seu exòrdio pe-a televixon co-o gruppo de comedia zeneise Broncoviz, in sciâ Rai, dapeu o l'à travaggiou pe tanti anni in sce Mediaset co-o trio de comedianti Gialappa's Band e o l'é vegnuo uña de facce do avvoxæ do programma còmico *Mai dire Gol*. O l'ea uña de facce prinçipæ de LA7: tra i seu programmi de televixon *Crozza Italia*, *Crozza Alive*, *Italialand*, *Crozza nel Paese delle Meraviglie*, *Fratelli di Crozza* e e covertiñe de *Ballarò*, *Dimartedì*, *Che tempo che fa* e *Sono le venti*. O l'é conosciuo pe-e seu imitaçioin iròniche de varie persoñe avvoxæ, compreiso o Berlusconi, o Salvini, o Di Maio, e di atri.

## Vitta
Nasciuo à Zena into quartê de Borgoratti, o ciù grande de 4 figgi, o s'é diplomou do 1980 inta scheua de reçitaçion do Tiatro Stabile de Zena sotta a guidda, tra i atri, do Gian Maria Volonté. A seu primma attivitæ a l'é stæta pe-o tiatro clascico, donde o l'à travaggiou co-i direttoî Egisto Marcucci, William Gaskill e Marco Sciaccaluga. O l'é anæto avanti co-o Tiatro de l'Archivolto à Zena, donde o l'à formou o gruppo de cabaret zeneise Broncoviz, ch'o comprendeiva ascì i attoî Ugo Dighero, Marcello Cesena, Mauro Pirovano e Carla Signoris.

### Carriera
O l'à comensou pe-a televixon inte di programmi satirichi comme *Avanzi*, *Tunnel* e, do 1995, into programma *Hollywood Party*, donde o l'à piggiou parte insemme a-o seu gruppo. Dòppo a desfæta do gruppo do 1996, a vea popolaritæ a l'é arrivâ in scê ræ de Mediaset into programma *Mai dire gol* da Gialappa's Band: o l'à piggiou parte comme imitatô pe quattro ediçioin da-o 1996 a-o 2000.

Dòppo uña parte picciña inta pellicola *L'angelo con la pistola* de Damiano Damiani (1992), o seu scignificativo exòrdio comme attô de cine o l'é stæto do 1993, con l'interpretaçion de Sandro Pertini inta pellicola *Ci sarà un giorno (Il giovane Pertini)* do Franco Rossi, ch'o conta a vitta do futuo Prescidente da Repubrica into periodo de çinque anni 1925-1930; produto da-a Rai, o l'é stæto transmisso solo che do 2010 pe caxon de l'oppoxiçion da vidoa Carla Voltolina. Do 1995 o l'à reçitou comme co-protagonista pe-o cine *Peggio di così si muore* de Marcello Cesena e dapeu, do 1999, gh'é stæto *Tutti gli uomini del deficiente*, do Paolo Costella da unn'istöia da Gialappa's Band. Do 2001, passou quattro saxoin de successo in Mediaset, o l'é tornou à Rai. E saxoin da-o 2001 a-o 2004 an visto o Crozza comme un comediante importante e un artista de cangiamento spedio inti programmi *Quelli che... il calcio* e *La grande notte del lunedì sera*, tutti doî presentæ da-a Simona Ventura.

Do 2002 o l'à reçitou into sesto e urtimo episòdio de *Stasera pago io... in euro*, un programma de televixon presentou da-o Fiorello in sce Rai 1. Dòppo doî anni o l'à guägno a mæxima parte in sciô parco de Sanremmo, into festival de Tony Renis. Do 2005 o l'é tornou a-o tiatro co-o monòlogo *Everyone is free*, donde o l'à demostrou e seu capaçitæ comme imitatô e comediante. O mæximo anno l'Adriano Celentano o ô voeiva into seu programma *Rockpolitik*. A-i 25 d'arvî do 2006 o l'à fæto o seu exòrdio comme *show man* in sce LA7 con *Crozza Italia*, do quæ o l'é ascì l'autô.

Da-o 2007 a-o 2014 o l'à cuou tutte e covertiñe do programma *Ballarò* in sce Rai 3. Do zugno do 2009 o seu spettacolo, ch'o l'avieiva dovuo comensâ torna inte l'ötunno do mæximo anno, o l'é stæto reportou à dexembre e reduto da 10 à 2 episòddi, tanto che l'anno apreuvo o torna da-i 25 de zugno do 2010 co-o titolo *Crozza Alive*. A-i 20 de mazzo do 2011 o Crozza o comensa torna in sce La7, co-o programma de satira *Italialand*. A-i 21 d'ottobre do 2011 o l'à comensou torna o seu spettacolo co-o titolo *Italialand - Nuove Attrazioni*, transmisso pe dexe settemañe o venardì a-a seia. Do 2012 o l'é tornou à La7 co-o neuvo programma *Crozza nel Paese delle Meraviglie*, transmisso de longo o venardì a-a seia. A-i 12 de frevâ do 2013 o l'à piggiou parte comme invitou a-a primma seia do Festival de Sanremmo, presentou da-o Fabio Fazio, stæto contestou da quarche spettatô.

A-i 17 d'ottobre do 2013 l'Urbano Cairo, o neuvo propietäio de LA7, inte uña conferensa stampa à Milan o l'à annonçiou o renovamento do contratto do comediante zeneise pe trei anni in totale escluxivitæ, sensa contegnî i impegni za in corso do Crozza. A-i 18 d'ottobre do 2013 o torna in sciâ televixon co-a segonda ediçion de *Crozza nel Paese delle Meraviglie*. A-i 22 de frevâ do 2014 o l'é stæto torna invitou a-o Festival de Sanremmo, conduto de longo da-o Fabio Fazio. L'episòdio do 9 de mazzo do 2014 de *Crozza nel Paese delle Meraviglie* o l'é stæto o 100° episòdio di seu programmi in sce LA7 da-o 2006. Da-o 2014 a-o 2017 o l'à cuou ascì a covertiña do programma de televixon *Dimartedì*, presentou da-o Giovanni Floris in sce LA7.

Da-o 1 de zenâ do 2017 o Crozza o lascia La7 pe fâ stramuo in sciô Nove. Coscì finisce a longa collaboraçion co-o Floris ch'a l'ea duâ fin da-i giorni de *Ballarò*. Into frevâ o torna a-o Festival de Sanremmo con propoñe a seu covertiña pe quattro seie in conligamento da Milan e a-a quinta unn'exibiçion da-o vivo in sciô parco de l'Ariston, donde o l'imita un di seu personaggi ciù avvoxæ, o senatô italian Antonio Razzi. O neuvo programma in sciô Nove, *Fratelli di Crozza*, o comensa a-i 3 de marzo. A-i 24 de settembre do 2017 o Fabio Fazio, presentatô de *Che tempo che fa* trasmisso in sce Rai 1, o l'annunçia a presensa do comediante zeneise inte l'ediçion da tarda seia de *Che tempo che fa: Che futuro che fa*, trasmissa o lunedi e donde o Crozza o se preoccupa do covertiña do programma.

## Nòtte


## Atri progetti

Categorîa:Biografìe
Categorîa:Gente de Liguria
Categorîa:Televixon